-
Yesu nɔ kuɔ pe adesahi nɛ a sɔmɔ kaa osɔfo nɔkɔtɔma pe kulaa a (1-10)
-
Ngɛ Melkizedɛk blɔ ɔ nɔ (6, 10)
-
Kase tue bumi ngɛ amanehluhi a mi (8)
-
E dɛ mi lɛ neneene yi wami hemi ngɛ (9)
-
-
Wɛmi nɛ a wɛ he kɔkɔ bɔmi (11-14)
Anɛ o maa suɔ nɛ o kane munyu nɛ ɔ ngɛ %% mi lo?
5 Ejakaa osɔfo nɔkɔtɔma pe kulaa fɛɛ osɔfo nɔkɔtɔma pe kulaa nɛ a hla lɛ ngɛ adesahi a kpɛti ɔ, a ngɔ lɛ kɛ da a nane mi ngɛ Mawu níhi a blɔ fa mi, konɛ e ngɔ nike níhi kɛ ha nɛ e sã afɔlehi ngɛ a he yayami ɔmɛ a he je. 2 E nyɛɔ nɛ e kɛ nihi nɛ a li nɔ́ ko kɛ nihi nɛ a tɔ̃ɔ ɔ* hiɔ si ngɛ mi mi sami* mi, akɛnɛ lɛ hu e ngɛ lɛ nitsɛ e gbɔjɔmi ɔ* he je, 3 nɛ lɔ ɔ he je ɔ, e sa nɛ e ngɔ nike ní kɛ ha ngɛ lɛ nitsɛ e yayami ɔmɛ a he kaa bɔ nɛ e peeɔ ngɛ ni ɔmɛ a yayami ɔmɛ a he ɔ nɔuu. 4 Adesa ko ngɔɛ hɛ mi nyami nɛ ɔ ngɛ lɛ nitsɛ e suɔmi nya, mohu ɔ, ja Mawu tsɛ lɛ pɛ loko e nine suɔ nɔ kaa bɔ nɛ a tsɛ Aaron ɔ. 5 Jã kɛ̃ nɛ Kristo ɔ hu wui lɛ nitsɛ e hɛ mi nyami kaa e ma ba pee osɔfo nɔkɔtɔma pe kulaa, se mohu a wo e hɛ mi nyami kɛ gu Nɔ nɛ e de lɛ ke: “Ye bi ji mo; mwɔnɛ ɔ, i ba pee o tsɛ” ɔ nɔ. 6 Kaa bɔ nɛ e de ngɛ he kpa hu ke, “Osɔfo ji mo kɛ yaa neneene ngɛ Melkizedɛk blɔ ɔ nɔ” ɔ. 7 Be mi nɛ Kristo ngɛ wami mi* ngɛ zugba a nɔ ɔ, e kɛ ngmlaa kpami nɛ nya wa kɛ vo nyu ngɔ pɛɛ kpamihi nɛ a mi wa kɛ ní bimihi hu kɛ pue Nɔ nɛ e nyɛ nɛ e he e yi wami kɛ je gbenɔ dɛ mi ɔ hɛ mi, nɛ a bu lɛ tue ngɛ e Mawu gbeye yemi ɔ he je. 8 E ngɛ mi kaa e ji bi mohu lɛɛ, se e kase tue bumi kɛ je amanehluhi nɛ e na a mi. 9 Nɛ benɛ a ha nɛ e ye mluku se ɔ, e ba pee nɔ nɛ e dɛ mi lɛ nihi tsuo nɛ a buɔ lɛ tue ɔmɛ a neneene yi wami hemi ngɛ, 10 ejakaa Mawu hla lɛ kaa osɔfo nɔkɔtɔma pe kulaa ngɛ Melkizedɛk blɔ ɔ nɔ. 11 Wa ngɛ níhi babauu nɛ wa ma de ngɛ e he, nɛ a nya tsɔɔmi yee, akɛnɛ nyɛ ba pee nihi nɛ a tue mi ti ɔ he je. 12 Ejakaa nyɛ nɛ jinɛ be nɛ ɔ mi ɔ,* e sa kaa nyɛɛ pee tsɔɔli ɔ, nyɛ kpale hia nɔ ko nɛ e je sisi nɛ e tsɔɔ nyɛ Mawu sɛ gbi klɔuklɔu ɔmɛ a sisije ní ɔmɛ, nɛ nyɛ kpale ba pee nihi nɛ a hia nyɔ nyu, se pi niye ní nɛ he wa. 13 Ejakaa nɔ fɛɛ nɔ nɛ e yaa nɔ nɛ e nuɔ nyɔ nyu ɔ, e li dami munyu ɔ, ejakaa e ji jokuɛ nyafii. 14 Se nihi nɛ a wa a, a nɔ́ ji niye ní nɛ he wa, mɛɛ lɛɛ a tsɔse a juɛmi nɛ a kɛ kɔɔ nɔ́ se ɔ kɛ gu ní nɛ a kɛ tsuɔ ɔ nɔ, konɛ a le slɔɔto nɛ ngɛ nɔ́ nɛ da kɛ nɔ́ nɛ dɛ tsuo a kpɛti.